
转注谞讬转 讟 注"讗 - 驻讬专讜砖 砖讟讬讬谞讝诇抓

"注砖专 转注砖专 讗转 讻诇 转讘讜讗转 讝专注讱" (讚讘专讬诐 讬讚, 讻讘), 讬砖 诇讚专砖讜: 注砖专 讘砖讘讬诇 砖转转注砖专 讘讝讻讜转 讛诪爪讜讛.


诪住讜驻专: 讗砖讻讞讬讛 [诪爪讗讜] 专' 讬讜讞谞谉 诇讬谞讜拽讗 [讗转 讘谞讜 讛拽讟谉] 砖诇 专讬砖 诇拽讬砖, 讗诪专 诇讬讛 [诇讜]: 讗讬诪讗 诇讬 驻住讜拽讬讱 [讗诪讜专 诇讬 讗转 驻住讜拽讱] 砖诇诪讚转 讛讬讜诐 讘讘讬转 讛住驻专! 讗诪专 诇讬讛 [诇讜] 讛讬诇讚: "注砖专 转注砖专". 讗诪专 诇讬讛 [诇讜] 讛讬诇讚: 讜诪讗讬 [讜诪讛 驻讬专讜砖] "注砖专 转注砖专"? 讗诪专 诇讬讛 [诇讜] 专讘讬 讬讜讞谞谉: 驻讬专讜砖讜 注砖专 讘砖讘讬诇 砖转转注砖专, 讗诪专 诇讬讛 [诇讜] 讛讬诇讚: 诪谞讗 [诪谞讬讬谉] 诇讱 砖讻讱 讛讜讗? 讗诪专 诇讬讛 [诇讜] 专' 讬讜讞谞谉: 讝讬诇 谞住讬 [诇讱 讜谞住讛].


讗诪专 诇讬讛 [诇讜]: 讜诪讬 砖专讬 诇谞住讜讬讬讛 [讜讛讗诐 诪讜转专 诇谞住讜转] 讗转 讛拽讚讜砖 讘专讜讱 讛讜讗? 讜讛讻转讬讘 [讜讛专讬 谞讗诪专] 讘转讜专讛: "诇讗 转谞住讜 讗转 讛' 讗诇讛讬讻诐" (讚讘专讬诐 讜, 讟讝)! 讗诪专 诇讬讛 [诇讜]: 讛讻讬 [讻讱] 讗诪专 专' 讛讜砖注讬讗: 讞讜抓 诪讝讜 砖讘讛 诪讜转专 诇谞住讜转, 砖谞讗诪专: "讛讘讬讗讜 讗转 讻诇 讛诪注砖专 讗诇 讘讬转 讛讗讜爪专 讜讬讛讬 讟专祝 讘讘讬转讬 讜讘讞谞讜谞讬 谞讗 讘讝讗转 讗诪专 讛' 爪讘讗讜转 讗诐 诇讗 讗驻转讞 诇讻诐 讗转 讗专讘讜转 讛砖诪讬诐 讜讛专讬拽转讬 诇讻诐 讘专讻讛 注讚 讘诇讬 讚讬" (诪诇讗讻讬 讙, 讬).


讜讗讙讘 砖讜讗诇讬诐: 诪讗讬 [诪讛 驻讬专讜砖] "注讚 讘诇讬 讚讬"? 讗诪专 专诪讬 讘专 讞诪讗 讗诪专 专讘: 注讚 砖讬讘诇讜 (讬转注讬讬驻讜, 讻讗讬诇讜 讬讬注砖讜 讘诇讗讜转, 砖讻讱 讚专砖 "讘诇讬") 砖驻转讜转讬讻诐 诪诇讜诪专 "讚讬". 讗诪专 诇讬讛 [诇讜] 讛转讬谞讜拽 诇专' 讬讜讞谞谉: 讗讬 讛讜转 诪讟讬 讛转诐 诇讛讗讬 驻住讜拽讗, 诇讗 讛讜讬转 爪专讬讻谞讗 诇讱 讜诇讛讜砖注讬讗 专讘讱 [讗诐 讛讬讬转讬 诪讙讬注 诇砖诐 诇驻住讜拽 讝讛, 诇讗 讛讬讬转讬 爪专讬讱 讗讜转讱 讜讗转 讛讜砖注讬讗 专讘讱], 砖讛专讬 讛讚讘专 诪驻讜专砖 砖诐, 讜讗讬谉 爪讜专讱 讘讚讘专讬讜.


讜诪住讜驻专 注讜讚 注诇 讞专讬驻讜转讜 砖诇 讬诇讚 讝讛: 讜转讜 讗砖讻讞讬讛 [讜注讜讚, 讜砖讜讘 诪爪讗讜] 专' 讬讜讞谞谉 诇讬谞讜拽讬讛 [讗转 讘谞讜 讛拽讟谉] 砖诇 专讬砖 诇拽讬砖 讚讬转讬讘 讜讗诪专 [砖讛讜讗 讬讜砖讘 讜讗讜诪专] 驻住讜拽 讝讛 讘转讜讱 诇讬诪讜讚讜: "讗讜诇转 讗讚诐 转住诇祝 讚专讻讜 讜注诇 讛' 讬讝注祝 诇讘讜" (诪砖诇讬 讬讟, 讙), 砖讻砖讗讚诐 讞讜讟讗, 讘讗讬诐 注诇讬讜 讻诇 诪讬谞讬 驻讙注讬诐 ("转住诇祝 讚专讻讜"), 讜讻讜注住 讜转诪讛 诪驻谞讬 诪讛 讗讬专注 诇讜 讻讝讗转 ("讜注诇 讛' 讬讝注祝 诇讘讜").


讬转讬讘 [讬砖讘] 专' 讬讜讞谞谉 讜拽讗 诪转诪讛 [讜讛讬讛 转诪讛] 讜诪注讬讬谉 讘讚讘专; 讗诪专: 诪讬 讗讬讻讗 诪讬讚讬 讚讻转讬讘讬 讘讻转讜讘讬 讚诇讗 专诪讬讝讬 讘讗讜专讬讬转讗 [讛讗诐 讬砖 讚讘专 讛讻转讜讘 讘讻转讜讘讬诐 讜讗讬谞讜 专诪讜讝 讻诇诇 讘转讜专讛]? 砖讛专讬 讚讘专 讝讛 讗讬谉 诇讜 专诪讝 讘转讜专讛! 讗诪专 诇讬讛 [诇讜] 讛转讬谞讜拽: 讗讟讜 讛讗 诪讬 诇讗 专诪讬讝讬 [讛讗诐 讚讘专 讝讛 讗讬谞谞讜 专诪讜讝], 讜讛讻转讬讘 [讜讛专讬 谞讗诪专]: "讜讬爪讗 诇讘诐 讜讬讞专讚讜 讗讬砖 讗诇 讗讞讬讜 诇讗诪专 诪讛 讝讗转 注砖讛 讗诇讛讬诐 诇谞讜" (讘专讗砖讬转 诪讘, 讻讞) 讜讛专讬 讝讜 讚讜讙诪讛 诇讗讜转讜 注谞讬谉; 砖讗讚诐 砖讞讟讗, 讻讗砖专 讗讬专注讛 诇讜 拽诇拽诇讛 转诪讛 诪驻谞讬 诪讛 注砖讛 诇讜 讚讘专 讝讛.


讛转驻注诇 专讘讬 讬讜讞谞谉 诪讞讻诪转讜 砖诇 讛讬诇讚 讚诇 注讬谞讬讛 讜讞讝讗 讘讬讛 [谞砖讗 注讬谞讬讜 讜讛住转讻诇 讘讜], 讗转讬讗 讗讬诪讬讛 讗驻讬拽转讬讛 [讘讗讛 讗诪讜 讜讛讜爪讬讗讛 讗讜转讜] 诪砖诐, 讗诪专讛 诇讬讛 [诇讜] 诇讬诇讚: 转讗 诪拽诪讬讛 [讘讜讗, 诇讱 诪诇驻谞讬讜] 砖诇讗 诇讬注讘讚 [讬注砖讛] 诇讱 讻讚注讘讚 诇讗讘讜讱 [讬注砖讛 诇讱 讻驻讬 砖注砖讛 诇讗讘讬讱]. 砖诪住讜驻专 砖讻注住 专讘讬 讬讜讞谞谉 注诇 讙讬住讜 专讬砖 诇拽讬砖 讜谞转谉 注讬谞讬讜 讘讜, 讜讙专诐 诇讜 注诇 讬讚讬 讻讱 砖讬诪讜转 (讘"诪 驻讚,讗), 讜驻讞讚讛 讗诪讜 砖诪讗 讬讗专注 讗祝 诇讘谉 讻注讬谉 讝讛.


讗 诇讗讞专 讛驻住拽讛 讝讜, 讞讜讝专讬诐 诇诪讗诪专 谞讜住祝 砖讗诪专 专讘讬 讬讜讞谞谉 讘注谞讬谉 讛讙砖诐. 讜讗诪专 专' 讬讜讞谞谉: 诪讟专 讬讜专讚 讗驻讬诇讜 讘砖讘讬诇 讬讞讬讚, 砖讘砖讘讬诇 讚专讬砖转讜 砖诇 讗讚诐 讬讞讬讚 讛爪专讬讱 诇诪讟专 讬讜专讚 讛讙砖诐, 讜讗讬诇讜 驻专谞住讛 讜讘专讻讛 讘讗讛 讘砖讘讬诇 专讘讬诐. 讜专讗讬讛 诇讚讘专: 诪讟专 讘砖讘讬诇 讬讞讬讚 鈥� 讚讻转讬讘 [砖谞讗诪专]: "讬驻转讞 讛' 诇讱 讗转 讗讜爪专讜 讛讟讜讘 讗转 讛砖诪讬诐 诇转转 诪讟专 讗专爪讱" (讚讘专讬诐 讻讞, 讬讘) 讛讗诪讜专 讘诇砖讜谉 讬讞讬讚, 驻专谞住讛 讘讗讛 讘砖讘讬诇 专讘讬诐 鈥� 讚讻转讬讘 [砖谞讗诪专]: "讛谞谞讬 诪诪讟讬专 诇讻诐 诇讞诐 诪谉 讛砖诪讬诐" (砖诪讜转 讟讝, 讚) 讘诇砖讜谉 专讘讬诐.


诪讬转讬讘讬 [诪拽砖讬诐] 注诇 讻讱 诪讘专讬讬转讗, 专' 讬讜住讬 讘专' 讬讛讜讚讛 讗讜诪专: 砖诇砖讛 驻专谞住讬诐 (诪谞讛讬讙讬诐) 讟讜讘讬诐 注诪讚讜 诇讬砖专讗诇 讘爪讗转诐 诪诪爪专讬诐, 讜讗诇讜 讛谉: 诪砖讛 讜讗讛专谉 讜诪专讬诐. 讜砖诇砖 诪转谞讜转 讟讜讘讜转 谞讬转谞讜 诪砖诪讬诐 注诇 讬讚诐, 讜讗诇讜 讛谉: 讘讗专 讛诪讬诐, 讜注谞谉 讛讻讘讜讚, 讜诪谉. 讘讗专 谞讬转谞讛 诇讬砖专讗诇 讘讝讻讜转 诪专讬诐, 讜注诪讜讚 注谞谉 鈥� 讘讝讻讜转 讗讛专谉, 讜诪谉 鈥� 讘讝讻讜转 诪砖讛. 讜注诇 讻谉 讻讗砖专 诪转讛 诪专讬诐 谞住转诇拽 讛讘讗专, 砖谞讗诪专: "讜转诪转 砖诐 诪专讬诐" (讘诪讚讘专 讻, 讗), 讜讻转讬讘 讘转专讬讛 [讜谞讗诪专 讗讞专讬讜]: "讜诇讗 讛讬讛 诪讬诐 诇注讚讛" (讘诪讚讘专 讻, 讘), 讜讞讝专讛 讛讘讗专 诇讬砖专讗诇 讘讝讻讜转 砖谞讬讛谉, 诪砖讛 讜讗讛专谉.


诪转 讗讛专谉 谞住转诇拽讜 注谞谞讬 讻讘讜讚, 砖谞讗诪专: "讜讬砖诪注 讛讻谞注谞讬 诪诇讱 注专讚" (讘诪讚讘专 诇讙, 诪), 诪讛 砖诪讜注讛 砖诪注 鈥� 砖诪注 砖诪转 讗讛专谉 讜谞住转诇拽讜 注谞谞讬 讻讘讜讚, 讜讻住讘讜专 砖讗讬谉 诇讬砖专讗诇 注讜讚 讛讙谞讛 诪砖诪讬诐 讜诇讻谉 谞讬转谞讛 诇讜 专砖讜转 诇讛诇讞诐 讘讬砖专讗诇. 讜讛讬讬谞讜 讚讻转讬讘 [讜讛讜讗 砖谞讗诪专]: "讜讬专讗讜 讻诇 讛注讚讛 讻讬 讙讜注 讗讛专谉" (讘诪讚讘专 讻, 讻讟),


讜讗诪专 专' 讗讘讛讜: 讗诇 转拽专讬 [转拽专讗] "讜讬专讗讜" 讗诇讗 "讜讬讬专讗讜" (谞专讗讜, 讛转讙诇讜), 诪砖讜诐 砖注诪讜讚 讛注谞谉 砖讛住转讬专诐, 住专 诪注诇讬讛诐 诇驻讬 砖注讛. 讜讻驻讬 讚讚专讬砖 [砖讚专砖] 专讬砖 诇拽讬砖, 砖讗诪专 专讬砖 诇拽讬砖: 讛诪诇讛 "讻讬" 诪砖诪砖 讘讗专讘注 诇砖讜谞讜转 (讘讗专讘注讛 诪讜讘谞讬诐): 讘诪讜讘谉 讗讬 [讗诐], 讘诪讜讘谉 讚诇诪讗 [砖诪讗], 讘诪讜讘谉 讗诇讗, 讜讘诪讜讘谉 讚讛讗 [砖讻谉, 诪驻谞讬 砖...], 讜讻讗谉 讬砖 诇驻专砖 "讻讬 讙讜注 讗讛专谉" 鈥� 讘诪讜讘谉 砖诇 讚讛讗 = 诪驻谞讬, 诪驻谞讬 砖诪转 讗讛专谉, 诇讻谉 鈥� "讜讬专讗讜 讻诇 讛注讚讛".


讞讝专讜 砖谞讬讛诐 讛讘讗专 讜注谞谞讬 讛讻讘讜讚 讘讝讻讜转 诪砖讛, 诪转 诪砖讛 谞住转诇拽讜 讻讜诇谉, 砖谞讗诪专: "讜讗讻讞讚 讗转 砖诇砖转 讛专注讬诐 讘讬专讞 讗讞讚" (讝讻专讬讛 讬讗, 讞), 讜讻讬 讘讬专讞 (讘讞讜讚砖) 讗讞讚 诪转讜 砖诇讜砖转 讛专讜注讬诐? 讜讛诇讗 诪专讬诐 诪转讛 讘讞讜讚砖 谞讬住谉, 讜讗讛专谉 讘讗讘, 讜诪砖讛 讘讗讚专! 讗诇讗, 诪诇诪讚 砖谞转讘讟诇讜 注诐 诪讜转 诪砖讛 砖诇砖 诪转谞讜转 讟讜讘讜转 砖谞转谞讜 注诇 讬讚谉, 讜谞住转诇拽讜 讻讜诇谉 讻诇 讛诪转谞讜转 讘讬专讞 讗讞讚 讜诇讻谉 谞专讗讛 诇讛诐 讻讗讬诇讜 诪转讜 讻讜诇诐 讬讞讚.


讜诇注谞讬讬谞谞讜: 讗诇诪讗 讗砖讻讞谉 [诪讻讗谉 砖诪讜爪讗讬诐 讗谞讜] 砖驻专谞住讛 讘讗讛 讘砖讘讬诇 讬讞讬讚, 砖讛专讬 讗诪专讜 砖讛驻专谞住讛 讘诪谉 讘讗讛 讘砖讘讬诇 诪砖讛! 讜诪砖讬讘讬诐: 砖讗谞讬 [砖讜谞讛] 诪砖讛, 讻讬讜谉 砖诇专讘讬诐 讛讜讗 讘注讬 [诪讘拽砖] 鈥�/span> 讻专讘讬诐 讚诪讬 [讛讜讗 谞讞砖讘] 讜诇讗 讻讗讚诐 讬讞讬讚.


讗讙讘 讛讝讻专转 讛驻住讜拽 讘讝讻专讬讛, 诪住讜驻专: 专讘 讛讜谞讗 讘专 诪谞讜讞, 讜专讘 砖诪讜讗诇 讘专 讗讬讚讬, 讜专讘 讞讬讬讗 诪谉 讛诪拽讜诐 讜讜住转谞讬讗, 讛讜讜 砖讻讬讞讬 拽诪讬讛 [讛讬讜 诪爪讜讬讬诐 诇驻谞讬] 专讘讗, 砖讛讬讜 转诇诪讬讚讬讜 讛讞砖讜讘讬诐. 讻讬 谞讞 谞驻砖讬讛 [讻讗砖专 谞讞讛 谞驻砖讜, 谞驻讟专] 专讘讗, 讗转讜 诇拽诪讬讛 [讘讗讜 诇驻谞讬] 专讘 驻驻讗 诇诇诪讜讚, 讗讜诇诐 讻讬讜谉 砖讛讬讜 转诇诪讬讚讬 讞讻诪讬诐 讙讚讜诇讬诐, 讻诇 讗讬诪转 讚讛讜讛 讗诪专 诇讛讜 砖诪注转讗 讜诇讗 讛讜讛 诪住转讘专讗 诇讛讜 [讻诇 讝诪谉 砖讛讬讛 讗讜诪专 诇讛诐 讛诇讻讛 讜诇讗 讛讬转讛 诪住转讘专转 讘注讬谞讬讛诐], 讛讜讜 诪专诪讝讬 讗讛讚讚讬 [讛讬讜 诪专诪讝讬诐 讝讛 诇讝讛] 砖讗讬谉 讝讛 讻专讘诐 讛专讗砖讜谉 讛讙讚讜诇 专讘讗. 讞诇砖 讚注转讬讛 [讞诇砖讛 讚注转讜, 讛转讘讬讬砖].

